**Dôvodová správa**

**Všeobecná časť**

Ministerstvo hospodárstva Slovenskej republiky predkladá návrh nariadenia vlády Slovenskej republiky, ktorým sa ustanovujú hodnoty podmienok na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky (ďalej len „návrh nariadenia vlády“).

Návrh nariadenia vlády reaguje na zmenu právnej úpravy v oblasti regionálnej investičnej pomoci.

V súlade so splnomocňovacím ustanovením § 29 ods. 1 zákona č. 57/2018 Z. z. o regionálnej investičnej pomoci a o zmene a doplnení niektorých zákonov, návrh nariadenia vlády ustanovuje minimálne hodnoty podmienok na poskytnutie investičnej pomoci, ako aj maximálne intenzity a maximálne výšky investičnej pomoci v jednotlivých regiónoch Slovenskej republiky.

Obsah návrhu nariadenia vlády sa zhoduje s návrhom nariadenia predloženým vláde Slovenskej republiky pri schvaľovaní návrhu zákona o regionálnej investičnej pomoci. K zmene došlo len v systematike návrhu nariadenia a vo vymedzení prioritných oblastí priemyselnej výroby, technologických centier a centier podnikových služieb.

Dátum nadobudnutia účinnosti nariadenia vlády sa ustanovuje na 1. júla 2018.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Prijatie predloženého návrhu nariadenia nebude mať vplyv na rozpočet verejnej správy, ani na podnikateľské prostredie. Súčasne prijatie návrhu nariadenia nebude mať sociálne vplyvy, ani vplyvy na životné prostredie, informatizáciu spoločnosti a služby verejnej správy pre občana.

**Osobitná časť**

**K § 1**

Investičná pomoc sa poskytuje na podporu realizácie investičných zámerov v regióne Západného Slovenska s výnimkou Bratislavského kraja, v regióne Stredného Slovenska a v regióne Východného Slovenska.

**K § 2**

V  súlade s ustanovením § 9 zákona Národnej rady Slovenskej republiky č. 221/1996 Z. z. o územnom a správnom usporiadaní Slovenskej republiky sa okresy regiónu Západného Slovenska na účely nariadenia vlády delia na okresy Trnavského kraja, okresy Trenčianskeho kraja a okresy Nitrianskeho kraja. Región Stredného Slovenska sa rozdeľuje na okresy Žilinského kraja a Banskobystrického kraja. Okresy regiónu Východné Slovensko sa na účely nariadenia vlády delia na okresy Prešovského kraja a Košického kraja.

Na účely investičnej pomoci vo forme príspevku na vytvorené nové pracovné miesta a na účely § 3 ods. 1 nariadenia vlády, t. j. na účely ustanovenia minimálnych hodnôt podmienok na poskytnutie investičnej pomoci v priemyselnej výrobe a v prioritných oblastiach priemyselnej výroby, sa okresy Slovenskej republiky rozdeľujú podľa miery nezamestnanosti do zón A až D.

Pre zaradenie okresu do zón A až D sa porovnáva miera nezamestnanosti v okrese hlavného miesta realizácie investičného zámeru za kalendárny rok, ktorý predchádza kalendárnemu roku, v ktorom bola žiadosť o investičnú pomoc doručená Ministerstvu hospodárstva Slovenskej republiky (ďalej len „ministerstvo“) s váženým priemerom miery nezamestnanosti v okrese hlavného miesta realizácie investičného zámeru za kalendárny rok, ktorý predchádza kalendárnemu roku, v ktorom bola ministerstvu doručená žiadosť o investičnú pomoc a miery nezamestnanosti s ním susediacich okresov za rovnaké obdobie. Váhy miery nezamestnanosti okresu hlavného miesta realizácie investičného zámeru a s ním susediacich okresov tvorí počet ekonomicky aktívneho obyvateľstva v okrese za kalendárny rok, ktorý predchádza kalendárnemu roku, v ktorom bola ministerstvu hospodárstva doručená žiadosť o investičnú pomoc. Do zón A až D sa okres zaradí podľa vyššej z porovnávaných hodnôt.

Na účely zaradenia okresu do zón A až D sa okresy Košice I, Košice II, Košice III a Košice IV, považujú za susediace okresy.

**K § 3**

Podmienky na poskytnutie investičnej pomoci ustanovuje zákon o regionálnej investičnej pomoci. Hodnoty týchto podmienok ustanovuje nariadenie vlády v prílohách č. 1 až 3, a to podľa typu investičného zámeru, formy požadovanej investičnej pomoci a v prípade investičnej pomoci v priemyselnej výrobe aj podľa zóny podľa § 2 ods. 4 nariadenia vlády.

**K § 4 až 6**

Ustanovenia § 4 až 6 nariadenia vlády vymedzujú prioritné oblasti priemyselnej výroby, technologických centier a centier podnikových služieb, a to prostredníctvom zadefinovania podmienok, za ktorých možno investičný zámer považovať za investičný zámer realizovaný v prioritnej oblasti.

Investičné zámery realizované v prioritných oblastiach centier podnikových služieb sú investičné zámery, ktoré sú výlučne a priamo zamerané na poskytovanie centralizovaných podporných služieb v oblasti riadenia spoločností, financií a informačných technológií, ak ide o investičné zámery, ktoré priamo vytvárajú pracovné pozície v oblasti riadenia, rozvoja a vzdelávania ľudí alebo pracovné pozície, pre ktoré sú charakteristické kreatívne činnosti, činnosti smerujúce k vytváraniu nových podnikových procesov, k zlepšovaniu existujúcich podnikových procesov alebo činnosti vyžadujúce aplikáciu expertízy pri rozhodovaní a plánovaní. Medzi investičné zámery realizované v prioritných oblastiach centier podnikových služieb nepatria investičné zámery vytvárajúce pracovné miesta s rutinnou a repetitívnou náplňou práce, ktoré podliehajú výraznému riziku automatizácie.

**K § 7**

Jednou z podmienok na poskytnutie investičnej pomoci je realizácia investičného zámeru v hlavnom mieste realizácie investičného zámeru. Hlavným miestom realizácie investičného zámeru je podľa zákona o regionálnej investičnej pomoci miesto, v ktorom je situovaná prevádzkareň prijímateľa investičnej pomoci, ktorej sa investičný zámer týka.

Výnimkou z uvedenej podmienky je prípad investičného zámeru realizovaného v priemyselnej výrobe, kedy je prijímateľ investičnej pomoci oprávnený časť obstaraných strojov, prístrojov a zariadení umiestniť v doplnkovom mieste realizácie investičného zámeru. Maximálny podiel obstaraných strojov, prístrojov a zariadení, ktorý je prijímateľ oprávnený umiestniť v doplnkovom mieste realizácie investičného zámeru, na všetkých obstaraných strojoch, prístrojoch a zariadeniach, ktoré sú zahrnuté do oprávnených nákladov investičného zámeru, na ktoré bola poskytnutá investičná pomoc, ustanovuje § 7 nariadenia vlády.

**K § 8**

Maximálna intenzita investičnej pomoci pre investičné zámery s oprávnenými nákladmi do 50 miliónov eur (vrátane) nesmie v jednotlivých regiónoch Slovenskej republiky presiahnuť hodnoty uvedené v prílohe č. 6 nariadenia vlády. Hodnoty uvedené v prílohe č. 6 predstavujú percentuálny podiel celkovej diskontovanej výšky investičnej pomoci na celkovej diskontovanej výške oprávnených nákladov investičného zámeru.

V prípade, ak investičný zámer s oprávnenými nákladmi do 50 miliónov eur (vrátane) realizuje mikropodnik, malý podnik alebo stredný podnik podľa prílohy I nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy v platnom znení, intenzitu investičnej pomoci podľa prílohy č. 6 možno zvýšiť, a to pri mikropodnikoch a malých podnikoch o 20 % a pri stredných podnikoch o 10 %.

**K § 9**

Pri veľkých investičných projektoch, t. j. pri investičných zámeroch s oprávnenými nákladmi nad 50 miliónov eur, nesmie maximálna výška investičnej pomoci presiahnuť tzv. upravenú výšku pomoci.

Upravená výška investičnej pomoci sa počíta ako súčet 100 % maximálnej intenzity investičnej pomoci podľa prílohy č. 6 nariadenia vlády pre oprávnené náklady do výšky 50 miliónov eur (vrátane), 50 % maximálnej intenzity investičnej pomoci podľa prílohy č. 6 nariadenia vlády pre oprávnené náklady nad 50 miliónov eur do 100 miliónov eur (vrátane) a 34 % maximálnej intenzity investičnej pomoci podľa prílohy č. 6 nariadenia vlády pre časť oprávnených nákladov investičného zámeru, ktorá presahuje 100 miliónov eur.

**K § 10**

V prílohách č. 7 až 11 nariadenia vlády sú ustanovené maximálne prípustné výšky jednotlivých foriem investičnej pomoci v závislosti od typu investičného zámeru a regiónu Slovenskej republiky, v ktorom je investičný zámer realizovaný, resp. v prípade investičnej pomoci vo forme príspevku na vytvorené nové pracovné miesta podľa typu investičného zámeru a príslušnej zóny podľa § 2 ods. 4 nariadenia vlády.

**K § 11**

Podľa prechodných ustanovení nariadenia vlády, v konaniach začatých a právoplatne neukončených pred 1. júlom 2018 sa hodnoty podmienok na poskytnutie investičnej pomoci, ako aj maximálna intenzita a maximálna výška investičnej pomoci v regiónoch Slovenskej republiky posudzujú podľa doterajších predpisov.

**K § 12**

Podľa zrušovacieho ustanovenia sa nadobudnutím účinnosti tohto nariadenia vlády zrušuje nariadenie vlády Slovenskej republiky č. 219/2015 Z. z., ktorým sa ustanovuje maximálna intenzita investičnej pomoci a výška investičnej pomoci v jednotlivých regiónoch Slovenskej republiky.

**K § 13**

Účinnosť nariadenia vlády sa navrhuje od 1. júla 2018.

**K prílohe č. 1**

Obsahuje podmienky na poskytnutie investičnej pomoci v priemyselnej výrobe.

**K prílohe č. 2**

Obsahuje podmienky na poskytnutie investičnej pomoci v technologickom centre.

**K prílohe č. 3**

Obsahuje podmienky na poskytnutie investičnej pomoci v centre podnikových služieb.

**K prílohe č. 4**

Vymedzuje prioritné oblasti priemyselnej výroby.

**K prílohe č. 5**

Vymedzuje prioritné oblasti technologických centier.

**K prílohe č. 6**

Obsahuje hodnoty maximálnej intenzity investičnej pomoci v jednotlivých regiónoch Slovenskej republiky.

**K prílohe č. 7**

Obsahuje hodnoty maximálnej výšky dotácie na dlhodobý hmotný a dlhodobý nehmotný majetok v jednotlivých regiónoch Slovenskej republiky.

**K prílohe č. 8**

Obsahuje maximálnu výšku úľavy na dani z príjmov v jednotlivých regiónoch Slovenskej republiky.

**K prílohe č. 9**

Obsahuje maximálnu výšku príspevku na vytvorené nové pracovné miesta v zónach regiónov Slovenskej republiky.

**K prílohe č. 10**

Upravuje maximálny rozdiel medzi hodnotou nehnuteľného majetku stanovenou znaleckým posudkom a hodnotou prevodu nehnuteľného majetku v jednotlivých regiónoch Slovenskej republiky.

**K prílohe č. 11**

Upravuje maximálny rozdiel medzi hodnotou nájmu nehnuteľného majetku stanovenou znaleckým posudkom a hodnotou nájmu nehnuteľného majetku v jednotlivých regiónoch Slovenskej republiky.